新闢門徑或謂太窄
作者：樓鑰
朝代：宋

paragraphs: 門外頓空曠，雙眸豁太虛。
誰歟列佳樹，正爾對吾廬。
蚤歲曾修業，衰年得定居。
買鄰賢伯仲，衣錦舊門閭。
未辦三閒屋，先栽數席蔬。
歡娛戲萊服，晨夕奉潘輿。
駟馬容雖狹，齋郎住有餘。
牀金知已盡，瓶粟豈無儲。
細草沿階嫩，新篁得雨初。
竊希仁者靜，未覺故人疎。
晝永翻名畫，更長理舊書。
何妨抱琴醉，儘好带經鉏。
耋穉同甘苦，兒孫共卷舒。
眼花多掩卷，鬢雪不堪梳。
少飲毋求醉，徐行可當車。
此生千萬足，祇願老樵漁。